b'\n_START_ARTICLE_\nJosef Jungmann\n_START_SECTION_\nVia\xc8\x9ba\n_START_PARAGRAPH_\nJungmann a fost cel de-al \xc8\x99aselea copil (din cei zece) al unui cizmar. Tat\xc4\x83l s\xc4\x83u era un german din Boemia, iar mama lui era de origine ceh\xc4\x83. Copiii au crescut vorbind acas\xc4\x83\xc2\xa0ambele limbi, ceea ce a contribuit foarte mult la \xc3\xaen\xc8\x9belegerea \xc8\x99i asumarea ulterioar\xc4\x83 de c\xc4\x83tre el a unui\xc2\xa0rol\xc2\xa0\xc3\xaen rena\xc8\x99terea limbii cehe. \xc3\x8en tinere\xc8\x9be, el a vrut s\xc4\x83 devin\xc4\x83 preot. Dup\xc4\x83 ce a urmat \xc8\x99coala secundar\xc4\x83 \xc3\xaen perioada 1788-1792, a\xc2\xa0ales totu\xc8\x99i s\xc4\x83 studieze\xc2\xa0filosofia \xc8\x99i dreptul. \xc3\x8encep\xc3\xa2nd din 1799, el a \xc3\xaenceput s\xc4\x83 predea la liceul local (Gymnasium) din Litom\xc4\x9b\xc5\x99ice (Leitmeritz), ora\xc8\x99 ce avea pe atunci o majoritate german\xc4\x83. \xc3\x8en 1815 s-a mutat la Praga, unde a lucrat p\xc3\xa2n\xc4\x83 \xc3\xaen 1845 ca profesor de limba ceh\xc4\x83 la Colegiul Academic din Ora\xc8\x99ul Vechi. A ob\xc8\x9binut un doctorat \xc3\xaen filozofie \xc8\x99i matematic\xc4\x83 \xc3\xaen anul 1817; el a fost decan al Facult\xc4\x83\xc8\x9bii de Arte \xc3\xaen 1827 \xc8\x99i 1838. \xc3\x8en 1840, el a devenit rector al Universit\xc4\x83\xc8\x9bii Caroline din Praga.\n_START_SECTION_\nOpera\n_START_PARAGRAPH_\nJungmann a fost un sus\xc8\x9bin\xc4\x83tor\xc2\xa0riguros al revitaliz\xc4\x83rii scrierii \xc3\xaen limba ceh\xc4\x83. Spre deosebire de profesorul s\xc4\x83u, Josef Dobrovsk\xc3\xbd, el \xc8\x99i-a scris opera literar\xc4\x83 \xc8\x99i \xc8\x99tiin\xc8\x9bific\xc4\x83 numai\xc2\xa0\xc3\xaen limba ceh\xc4\x83. \xc3\x8en 1805 a publicat o traducere a nuvelei \xe2\x80\x9eAtala\xe2\x80\x9d de Chateaubriand. Prin aceasta, el a inten\xc8\x9bionat s\xc4\x83 demonstreze c\xc4\x83 limba ceh\xc4\x83 poate fi folosit\xc4\x83 \xc3\xaen texte literare complicate. Mai t\xc3\xa2rziu, a publicat traduceri din Johann Wolfgang Goethe, Friedrich Schiller \xc8\x99i John Milton. Poeziile originale ale lui Jungmann sunt pu\xc8\x9bine, dar includ dou\xc4\x83 sonete din perioada Rena\xc8\x99terii timpurii \xc8\x99i\xc2\xa0poemul epic scurt \xe2\x80\x9eOld\xc5\x99ich o Bo\xc5\xbeena\xe2\x80\x9d._NEWLINE_\xc3\x8en urm\xc4\x83torii ani, el a publicat o serie de texte polemice, \xc3\xaen special Discu\xc8\x9bii\xc2\xa0\xc3\xaen limba ceh\xc4\x83. \xc3\x8en 1820 a publicat Slovesnost (Poetica), care este primul manual ceh de teorie literar\xc4\x83. Acestei c\xc4\x83r\xc8\x9bi i-a urmat \xc3\xaen 1825 volumul\xc2\xa0Istoria literaturii cehe, care prezint\xc4\x83 pentru prima oar\xc4\x83 \xc3\xaen limba ceh\xc4\x83 istoria literaturii cehe._NEWLINE_Cea mai important\xc4\x83 scriere a sa\xc2\xa0este Dic\xc8\x9bionarul ceh-german \xc3\xaen cinci volume (1834-1839), care reprezint\xc4\x83 fundamentul \xc3\xaentregii culturi \xc8\x99i literaturi cehe. \xc3\x8en acest dic\xc8\x9bionar, el a pus bazele vocabularului limbii cehe moderne, dovedind c\xc4\x83 fondul lexical al limbii cehe este capabil s\xc4\x83 \xc3\xaendeplineasc\xc4\x83 toate cerin\xc8\x9bele impuse de gradul de dezvoltare al societ\xc4\x83\xc8\x9bii. \xc3\x8en vederea realiz\xc4\x83rii unei game stilistice a vocabularului pe care\xc2\xa0\xc3\xael dorea, pentru un efect poetic, \xc8\x99i \xc3\xaen scopul extinderii resurselor lexicale ale limbii cehe, Jungmann a re\xc3\xaenviat cuvinte arhaice din documentele istorice pe care le-a studiat, a \xc3\xaemprumutat cuvinte\xc2\xa0din alte limbi slave \xc8\x99i a creat neologisme. Multe dintre cuvintele sale au devenit o parte permanent\xc4\x83 a limbii cehe moderne._NEWLINE_Strada Jungmannova \xc8\x99i Jungmannovo n\xc3\xa1m\xc4\x9bst\xc3\xad (Pia\xc8\x9ba Jungmann) din Praga sunt numite dup\xc4\x83 el; \xc3\xaen pia\xc8\x9b\xc4\x83 se afl\xc4\x83 o statuie impun\xc4\x83toare a lui Jungmann._NEWLINE_Imaginea sa a fost reprezentat\xc4\x83 pe bancnota de 5 coroane cehoslovace care a fost tip\xc4\x83rit\xc4\x83 \xc3\xaen 1938, dar nu a mai apucat s\xc4\x83 fie pus\xc4\x83 \xc3\xaen circula\xc8\x9bie. \xc3\x8en timpul ocupa\xc8\x9biei germane a Cehoslovaciei, bancnotele tip\xc4\x83rite \xc3\xaen 1938 au circulat \xc3\xaen perioada 1939-1940 \xc3\xaen Protectoratul Boemiei \xc8\x99i Moraviei, teritoriu autonom al Germaniei Naziste, av\xc3\xa2nd aplicate pe fa\xc8\x9b\xc4\x83 cu inscrip\xc8\x9biile \xe2\x80\x9eProtektorat B\xc3\xb6hmen und M\xc3\xa4hren\xe2\x80\x9d \xc8\x99i \xe2\x80\x9eProtektor\xc3\xa1t \xc4\x8cechy a Morava\xe2\x80\x9d'